โตโย-ไทยคว้างานก่อสร้างโรงไฟฟ้าของนวนคร
โตโย-ไทยคว้าโครงการก่อสร้างโรงไฟฟ้าขนาดเล็ก110เมกะวัตต์มูลค่า 2,404.5ล้านบาท
22 ก.ย. 2553

โตโย-ไทยคว้าโครงการก่อสร้างโรงไฟฟ้าขนาดเล็ก110เมกะวัตต์มูลค่า 2,404.5ล้านบาท
นายสุวิทย์ มโนมัยยานนท์ กรรมการบริหารและรองประธานเจ้าหน้าที่บริหารอาวุโสฝ่ายขาย บริษัทโตโย-ไทย  คอร์ปอเรชั่น  หรือ TTCL  ผู้นำด้านรับเหมาก่อสร้างโรงงานอุตสาหกรรมขนาดใหญ่แบบครบวงจร (EPC) หรือ (Engineering, Procurement and Construction) รายแรกและ รายเดียวของไทย ประกาศว่า TTCL ได้เซ็นหนังสือแจ้งความจำนงค์รับงานก่อสร้างโรงไฟฟ้าพลังงานก๊าซธรรมชาติ ขนาด 110 เม็กกะวัตต์ มูลค่า 4,000 ล้านบาทให้กับ บริษัท นวนครการไฟฟ้า จำกัด ในจังหวัดปทุมธานี
“งานโครงการรับเหมาก่อสร้างโรงไฟฟ้าพลังงานก๊าซธรรมชาติ เป็นงาน EPC คือ ตั้งแต่ออกแบบวิศวกรรม งานก่อสร้าง และติดตั้งเครื่องจักร มูลค่ารวมประมาณ 4,000 ล้านบาท โดยบริษัทฯจะทยอยรับรู้รายได้ตั้งแต่ ไตรมาส 4 ปีนี้ และมีกำหนดแล้วเสร็จในไตรมาส 3 ปี 2555 โดยโครงการนี้ เป็นงานใหม่โครงการที่ 3 ของ โตโย-ไทย นับจากรัฐบาลปลดล็อคมาบตาพุด โดยก่อนหน้านี้ บริษัทฯ ได้เซ็นสัญญารับงานใหม่ 2 โครงการคือ งานสร้างไซโลฟาร์มขนาดใหญ่ที่  นิคมอุตสาหกรรมมาบตาพุด และ งานสร้างโรงงานยาในประเทศเวียดนาม รวมมูลค่ากว่า 700 ล้านบาท” คุณสุวิทย์กล่าว
“ในช่วงครึ่งปีหลังนี้ บริษัทคาดว่าผลประกอบการจะเติบโตขึ้น เนื่องจากจะรับรู้งานโครงการรับเหมา EPC ออกแบบ และก่อสร้างโรงงานผลิตเอทานอลที่เวียดนามพร้อมกันถึง 2 โครงการ และโครงการอื่นๆอีกรวมเป็นงานใหม่มูลค่ากว่า 5,000 ล้านบาท ซึ่งขณะนี้บริษัทฯอยู่ระหว่างการออกแบบวิศวกรรม นอกจากนี้บริษัทยังมีแผนเข้าประมูลงานปิโตรเคมี อีกกว่า 7 โครงการมูลค่ารวมกว่า 39,000 ล้านบาท ซึ่งเป็นโครงการโรงงานปิโตรเคมีของกลุ่มลูกค้าธุรกิจขนาดใหญ่ของไทยทั้ง 2 กลุ่มรวมถึงงานประมูลโรงงานปุ๋ยขนาดใหญ่ระดับโลกมูลค่า 16,000 ล้านบาทที่ประเทศโมร็อคโคซึ่งบริษัทฯมีความมั่นใจที่จะชนะงานอยู่พอสมควร”นายสุวิทย์กล่าว 
บริษัทโตโย-ไทย คอร์ปอเรชั่น จำกัด (มหาชน) หรือ TTCL บริษัทรับเหมาก่อสร้างแห่งเดียวที่ได้จ่ายเงินปันผลระหว่างการในอัตราหุ้นละ 15 สตางค์จากผลประกอบการ 6 เดือนแรก เมื่อวันที่ 10 กันยายน 2553 และมีอัตรากำไรสุทธิต่อหุ้น (EPS) ที่ 0.60 บาท โดยคำนวณเป็นรายปี โดยบริษัทซึ่งมีปริมาณเงินสดในมือสูงถึง 2,440 ล้าน โดยเป็นบริษัทรับเหมาก่อสร้างแห่งเดียวที่มีผลประกอบการที่เติบโตสูงและต่อเนื่องมาตลอดกว่า 25 ปี และในปี 2552 มีผลกำไรสุทธิสูงที่สุดในกลุ่มรับเหมาก่อสร้างที่จดทะเบียนในตลาดหลักทรัพย์ โดยมีกำไรสุทธิเพิ่มขึ้นถึง 4.14% เป็น 327 ล้านบาท และมีรายได้รวมจากค่าก่อสร้าง 10,240 ล้านบาท และมีกำไรขั้นต้นเพิ่มขึ้นที่เติบโตขึ้น 21.30% เป็น 883 ล้านบาท จาก  728 ล้านบาทในปี 2551 อีกทั้งบริษัทมีสถานะทางการเงินที่แข็งแกร่ง ด้วยมูลค่าเงินสดและเงินลงทุนชั่วคราวกว่า 2,400 ล้านบาท โดยไม่มีภาระหนี้เงินกู้เลย